„Tan lobi useefi enke fa baala lobi denseefi”—Hebrewsama 13:1 | Sutudi\n„Tan lobi useefi enke fa baala lobi denseefi.”—HEBREWSAMA 13:1.\nSan a wani taki fu lobi useefi enke fa baala lobi denseefi?\nSaide a de taanga fanowdu fu lobi useefi enke fa baala lobi denseefi?\nFa u sa soi taki u lobi useefi enke fa baala lobi denseefi?\n1, 2. Saide Pawlesi be sikiifi wan biifi gi den Hebrew Kelesten?\nAINI a yali 61, den baala anga sisa aini Islayeli á be e si enke ogii be sa miti den. A apostel Pawlesi be de a sitaafu-osu aini Rome a ten de, ma a be e winsi fu den be sa losi en gaw. Timoteyesi be komoto a sitaafu-osu a pisi ten de. Pawlesi anga Timoteyesi be wani go luku den baala di be de a Yudeya (Hebrewsama 13:23). Ma a á be doo feifi yali, neen den Kelesten di be de aini Yudeya be mu lowe, moomoo den wan di be de aini Yelusalem. Saide? Yesesi be taigi den bakaman fi en taki den be mu lowe komoto a Yelusalem te den be si den suudati lontu a foto.—Lukasi 21:20-24.\n2 A 28 yali be pasa di Yesesi be wasikoi den bakaman fi en taki den be o abi fu lowe komoto a Yelusalem. Aini den 28 yali de, den Kelesten tan dini Gadu winsi fa tesi be e miti den (Hebrewsama 10:32-34). Ma Pawlesi be wani den de seekaseeka gi den sani di be o pasa, bika a be sabi taki gaan tesi be o miti den (Mateyesi 24:20, 21; Hebrewsama 12:4). Den be o abi fu holidoo. Den biibi be mu taanga tu fu du san Yesesi be taki. Yesesi be taki den mu lowe efu den be wani tan a libi. (Leisi Hebrewsama 10:36-39.) Neen meke Yehofa meke Pawlesi sikiifi wan biifi gi den baala anga sisa de. A biifi ya, na a Beibel buku di Pawlesi sikiifi gi den Hebrewsama. A sikiifi en fu yeepi den fu teke seeka gi den sani di be o pasa.\n3. Saide u mu poti pakisei a den sani di Pawlesi be sikiifi gi den Hebrewsama?\n3 A foluku fu Gadu aini a ten ya mu poti pakisei a den sani di Pawlesi be sikiifi gi den Hebrewsama. Saide? Bika den sani di be e miti den Kelesten aini Yudeya e miti wi aini a ten ya tu. Wi e libi ’aini den kiiboi dei di e meke a libi taanga’. A omen Kotoigi aini a ten ya e holidoo te sama e du ogii anga den (2 Timotiyesi 3:1, 12). Ma kande den tesi di e miti den baala anga sisa de nai miti gaanse fu u. Tokuso u mu de na ain leti enke den Kelesten aini a ten fu Pawlesi. Saide? Dyonson wan tesi o miti u di á be miti u noiti ete!—Leisi Lukasi 21:34-36.\n4. San na a tekisi fu 2016? Saide a pelensipali?\n4 San o yeepi u fu teke seeka gi den sani di o pasa? Aini den sani di Pawlesi sikiifi gi den Hebrewsama, a kai wantu sani di o yeepi u. Wan fu den pelensipali sani de sikiifi aini Hebrewsama 13:1. A sikiifi ape taki: „Tan lobi useefi enke fa baala lobi denseefi.” A disi na a tekisi fu 2016.\nA tekisi fu 2016: „Tan lobi useefi enke fa baala lobi denseefi.”—Hebrewsama 13:1\n5. San a wani taki fu lobi useefi enke fa baala lobi denseefi?\n5 San a wani taki fu lobi useefi enke fa baala lobi denseefi? A fii ya a wan fii di famii anga bun mati abi gi denseefi (Yohanisi 11:36). U nai taki anga mofu namo taki wi a baala anga sisa. Ma wi e libi enke tuutuu baala anga sisa (Mateyesi 23:8). Pawlesi taki: „U mu lobi useefi enke fa baala lobi denseefi. A yu mu de a fosiwan di e soi lesipeki gi taawan” (Romesama 12:10). Den wowtu ya e soi taki u lobi u baala anga sisa tuutuu. Na a lobi ya anga den sani di sikiifi aini Beibel e yeepi a foluku fu Gadu fu de tuutuu mati. Den sani ya e yeepi den tu fu libi na a wan.\n6. San tuu Kelesten e fusutan te den yee den wowtu lobi useefi enke fa baala lobi denseefi?\n6 Aini den buku fu den Kelesten yu o moo leisi den wowtu „lobi useefi enke fa baala lobi denseefi”. Gi den Dyu fu fositen, a wowtu „baala” be e soi go a wan famii. Son leisi a be e soi go a wan sama di á be de aini a famii. Noiti a be e soi go a wan sama di á be de wan Dyu. Ma enke tuu Kelesten, u „baala” na ala den tuu Kelesten, winsi sowtu kondee den komoto (Romesama 10:12). Yehofa e leli u taki u mu lobi useefi enke fa baala lobi denseefi (1 Tesalonikasama 4:9). Ma saide a de taanga fanowdu fu lobi useefi enke fa baala lobi denseefi?\n7. (a) San na a moo pelensipali sani di meke u mu lobi useefi enke fa baala lobi denseefi? (b) San a wan taa sani di meke u mu lobi useefi?\n7 A moo pelensipali sani di meke u mu lobi useefi enke fa baala lobi denseefi, a fu di Yehofa taki so. Wi á poi lobi Yehofa efu wi á lobi u baala anga sisa (1 Yohanisi 4:7, 20, 21). Wan taa sani, a taki wi abi useefi fanowdu, moomoo te sani nai go bun. Di Pawlesi sikiifi a biifi gi den Hebrew Kelesten, a be sabi taki son wan fu den be o abi fu fika den osu anga taa gudu a baka. Yesesi be taki a fesi fa a ten de be o taanga (Malikisi 13:14-18; Lukasi 21:21-23). Fosi a ten de be doo, den be o abi fu meke moiti fu lobi denseefi.—Romesama 12:9.\n8. San u mu du nownow fosi a gaan banowtu bigin?\n8 A moo gaan banowtu di o miti libisama o doo dyonson (Malikisi 13:19; Openbaring 7:1-3). A o de fanowdu fu du san sikiifi aini Yesaya 26:20. A sikiifi ape taki: „Mi foluku, u go aini u kambaa, da u tapu u doo. U go kibii fu wan pisi ten, te enke mi ati á boon moo”. Kande den „kambaa” de e soi go a den kemeente. Na ape wi e dini Yehofa anga u baala anga sisa. Ma a ná kon u mu e kon makandaa anga u baala anga sisa da a kaba. Pawlesi be membee den Hebrew Kelesten taki den be mu gi denseefi taanga-sikin fu soi lobi anga fu du bun wooko (Hebrewsama 10:24, 25). U mu meke moiti nownow fu lobi useefi enke fa baala lobi denseefi, bika a sani de o yeepi u fu holidoo winsi sowtu tesi o miti wi aini a ten di e kon.\n9. (a) On ten wi abi a okasi fu soi den baala anga sisa fu u taki u lobi den? (b) Sowtu ondoofeni toli e soi taki a foluku fu Yehofa lobi den baala anga sisa tuutuu?\n9 Fosi a gaan banowtu doo, wi abi omen okasi fu soi u baala anga sisa taki u lobi den. A omen gaan ogii e pasa aini den kondee pe den baala anga sisa fu wi e tan. Son leisi a doti e seke, son leisi gaan winta e wai efuso alen e kai sungu a peesi pe den e tan. Boiti dati, sama e du ogii anga son wan fu den baala anga sisa fu u (Mateyesi 24:6-9). Son wan fu den e abi moni polobelema fu di den e libi aini a goontapu fu Saatan pe sama e bidiigi taawan (Openbaring 6:5, 6). Ma te den sowtu polobelema ya e miti u baala anga sisa, da wi abi a okasi fu soi den taki u lobi den tuutuu. Winsi fa den sama aini a goontapu ya á lobi denseefi, tokuso u mu meke moiti fu soi u baala anga sisa taki u lobi den (Mateyesi 24:12). —Luku a pisi ete wan pelensipali sani.\nSAN O YEEPI U FU TAN LOBI USEEFI ENKE FA BAALA LOBI DENSEEFI?\n10. San wi o luku now?\n10 San o yeepi u fu lobi useefi winsi wi abi polobelema? Fa u sa soi u baala anga sisa taki u lobi den tuutuu? Baka di Pawlesi taki „tan lobi useefi enke fa baala lobi denseefi”, a kai wantu sani di Kelesten sa du fu soi a lobi ya. Meke u go luku sigisi fu den sani ya.\n11, 12. San u sa du te u kai sama kon a wi osu? (Luku a fowtow na a bigin.)\n11 „Ná feegete fu kai sama kon a yu osu.” (Leisi Hebrewsama 13:2.) A sani ya e meke u pakisei a toli fu Abalaham anga Lot. Den tu man ya be kai sama di den á be sabi kon a den osu. Bakaten Abalaham anga Lot kon si taki den sama di den be kai, a be engel (Genesesi 18:2-5; 19:1-3). A toli ya be e gi den Hebrew Kelesten taanga-sikin fu kai taawan kon a den osu tu. A sani de be o soi taki den lobi den baala anga sisa tuutuu.\n12 Useefi sa kai sama kon a wi osu. U sa kai u baala anga sisa fu nyan wan sani makandii efuso fu gi useefi taanga-sikin. Winsi wi á kaba sabi a kelen-owluman anga en uman, tokuso u sa kai den kon a wi osu te den kon a wi kemeente (3 Yohanisi 5-8). U ná abi fu seeka omen switi nyanyan efuso bai omen sani. A wani u wani gi den baala taanga-sikin, a ná soi u wani soi den san wi abi. A ná sama di u sabi taki o kai u kon a den osu baka wawan u mu kai (Lukasi 10:42; 14:12-14). San moo pelensipali, wi á mu fuka te da u nai fende ten fu kai sama kon a wi osu.\n13, 14. Fa u sa „pakisei den sama di de a sitaafu-osu”?\n13 „Pakisei den sama di de a sitaafu-osu.” (Leisi Hebrewsama 13:3.) Di Pawlesi sikiifi a sani ya, a be e taki fu den baala di be de a sitaafu-osu fu den biibi ede. Pawlesi be gafa den kemeente, bika den be soi taki den e „pakisei den sama di de a sitaafu-osu” (Hebrewsama 10:34). Wantu baala be yeepi Pawlesi di a be de fo yali a sitaafu-osu. Ma son wan fu den á be e tan koosube. Fa den be o man du yeepi Pawlesi? A te den be o go e begi gi en naamo.—Filipisama 1:12-14; Hebrewsama 13:18, 19.\n14 Aini a ten ya, a omen Kotoigi de a sitaafu-osu fu den biibi ede. Baala anga sisa di e tan koosube sa yeepi den anga sani di den abi fanowdu. Ma somen fu wi nai tan na a pisi pe den de. Fa u sa yeepi den? Fa u sa soi taki u nai feegete den? A te wi e begi gi den. Neen meke u sa begi gi den baala anga sisa efuso den pikinengee di de a sitaafu-osu aini Eritreya. U sa begi tu gi Paulos Eyassu, Isaac Mogos anga Negede Teklemariam. Den baala fu u ya de moo enke 20 yali a sitaafu-osu kaba.\n15. Fa u sa soi taki wi abi lesipeki gi a toowlibi?\n15 „Ala u mu abi lesipeki gi a toowlibi.” (Leisi Hebrewsama 13:4.) Wan taa fasi fa wi e soi taki u lobi useefi enke fa baala lobi denseefi, a te wi e meke moiti fu libi wan kiin libi (1 Timotiyesi 5:1, 2). Efu u be o didon anga wan baala efuso wan sisa di á de u toowpaa, u be o poli a sama de libi. A á be o bun gi en famii. Kande wan hii pisi ten baala anga sisa á be o fitoow u moo (1 Tesalonikasama 4:3-8). Pakisei tu fa wan uman be o fii efu a fusutan taki en man e luku fa taa uman anga man e didon anga denseefi a felon efuso buku. A be o si enke en man lobi en? A be o si enke ai lesipeki a toowlibi?—Mateyesi 5:28.\n16. Fa wi o soi taawan taki u lobi den te u tifeedi anga san wi abi?\n16 „U mu tifeedi anga san wi abi nownow.” (Leisi Hebrewsama 13:5.) Te wi e fitoow Yehofa, wi o tifeedi anga san wi abi. Fa a sani ya o yeepi u fu soi u baala anga sisa taki u lobi den? Wi o holi a pakisei taki u Kelesten baala anga u sisa pelensipali moo moni anga gudu (1 Timotiyesi 6:6-8). U ná o kuutu u baala anga sisa. Boiti dati, u ná o kuutu te u libi nai waka enke fa u wani. U ná o dyalusu efuso giili u baala anga sisa. Ma wi o lobi gi taawan sani.—1 Timotiyesi 6:17-19.\n17. Fa „deki-ati” o yeepi u fu soi taki u lobi u baala anga sisa?\n17 I mu abi „deki-ati.” (Leisi Hebrewsama 13:6.) Efu wi e fitoow Yehofa, wi o tei deki-ati te tesi e miti u. Te wi abi deki-ati wi o denki bun. Te wi e denki bun, wi o gi taa baala anga sisa deki-ati tu. Wi o gi den taanga-sikin (1 Tesalonikasama 5:14, 15). U sa abi deki-ati, winsi u de na a ten fu a gaan banowtu, bika u sabi taki Gadu o fii wi.—Lukasi 21:25-28.\n18. Fa u sa soi den owluman taki u lobi den?\n18 „Membee den fesiman.” (Leisi Hebrewsama 13:7, 17.) Den owluman aini u kemeente e koboloiki den ten fu wooko taanga gi u. Efu wi e pakisei ala den sani di den e du, wi o moo lobi den. Wi o teke a wooko di den e du fu bigi tu. Noiti u wani du wan sani di o meke den á du den wooko anga piisii moo. U wani aliki den. A so wi e soi taki wi e „lesipeki den tuutuu.” A so wi e soi tu taki u „lobi a wooko di den e du”.—1 Tesalonikasama 5:13.\nYu e teke a wooko di den owluman e du gi u fu bigi? (Luku paragraaf 18)\nLOBI DEN MOO SAN U BE LOBI DEN KABA\n19, 20. Fa u sa meke moo moiti fu soi taki u lobi useefi enke fa baala lobi denseefi?\n19 Sama sabi a foluku fu Yehofa enke sama di lobi denseefi tuutuu. A so a be de aini a ten fu Pawlesi. Ma Pawlesi be gi den Kelesten taanga-sikin fu soi moo lobi. A be taki u mu „lobi den moo san u be lobi den kaba” (1 Tesalonikasama 4:9, 10). A sani ya e soi taki u sa du moo sani fu soi u baala anga sisa taki u lobi den!\n20 Te wi o go e si a tekisi fu a yali ya aini a Kownukondee zaal, da u mu akisi useefi den sani ya: Mi poi meke moo moiti fu kai sama kon a mi osu? Fa mi sa yeepi den baala di de a sitaafu-osu? Mi abi lesipeki gi a toowlibi di Gadu sete? San o yeepi mi fu tifeedi anga san mi abi? San o yeepi mi fu moo fitoow Yehofa? Fa mi sa aliki den owluman moo bun? Efu wi e meke moiti fu go a fesi a den pisi ya, u ná o si a tekisi fu a yali enke wan sani namo di sikiifi aini a zaal. Ma a o yeepi u fu du san Pawlesi be taki aini Hebrewsama 13:1. A sikiifi ape taki: „Tan lobi useefi enke fa baala lobi denseefi.”\n^  (paragraaf 9) Efi i wani sabi fa Yehofa Kotoigi soi den baala anga sisa taki den lobi den di ogii miti den, luku a felon di den e kai Den baala anga sisa fu wi a hii goontapu. A de a jw.org/djk


Ondoofenitoli: Mi dofu ma dati á tapu mi | Walter Markin\nYeepi taa kondee sama fu „dini Yehofa anga piisii”\nMma anga dda di komoto a wan „taa kondee”, yeepi i pikin fu dini Yehofa\nA lobi fi i á mu koo\n„I lobi mi moo den sani ya?”\nWi e piisii fu di u nai libi bigi\nONDOOFENITOLI Mi dofu, ma a sani ya á tapu mi fu leli taawan\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Dajaks Ngaju Digortongo Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nA Wakititolen (anga sutudi-artikel) | mei 2017\nMi dofu, ma a sani ya á tapu mi fu leli taawan\nEnke fa Walter Markin seefi gi a toli\nMi dopu aini 1941, di mi be abi 12 yali. Ma a 1946 fosi mi fusutan a waaleiti. Saide mi taki a sani ya? Meke mi gi yu a toli.\nA PISITEN fu 1910, mi mma anga nda komoto a Tbilisi, Georgia, neen den go tan a Kanada. Den be e tan a wan pikin osu a wan peesi pe den e paandi anga kweki meti. A peesi ya be de koosube fu Pelly, Saskatchewan aini Kanada. Mi meke aini 1928. Mi mma anga nda meke sigisi pikin. A mi na a tapubee. Nda dede sigisi mun fosi mi mma meke mi. Mma dede di mi be de beibi. A á langa baka dati neen a moo gaan sisa fu mi di den be e kai Lucy dede di a be abi 17 yali. A mi omu Nick kiya mi anga den taa baala anga sisa fu mi.\nDi mi be nyoni, neen wan leisi den sama fu mi si mi e hali wan fu den asi fu u neen tee. Den be e bali mi fu di den be si enke a asi be o sikopu mi. Mi be gi baka go a den, boiti dati mi á be e yee taki den be e bali mi. Ma koloku a asi á du sani anga mi. Na a dei de fosi den famii fu mi kon si taki mi dofu.\nWan mati fu a famii taigi den taawan taki a be o moo bun fu mi go a dofusama sikoo. Neen meke mi omu Nick poti mi a wan dofusama sikoo di be de a Saskatoon, Saskatchewan. Mi be e feele bika a sikoo ya á be de koosube fu pe wi e tan. Boiti dati a feifi yali namo mi be abi a ten de. A fakansi wawan mi be e go a osu go luku mi famii. Bakaten mi be kon sabi taki anga ana. A be switi gi mi fu pee anga den taa pikin.\nMI KON SABI A WAALEITI\nDi mi gaan sisa Marion toow anga Bill Danylchuck aini 1939, neen den meke mi anga mi sisa Frances go tan anga den. A Marion anga Bill Danylchuck fosi bigin sutudeli Beibel anga den Yehofa Kotoigi. Te mi be kon a osu gaan fakansi, den be e du san den poi fu leli mi den sani di den kon sabi fu Beibel. Den á be sabi taki anga ana, neen meke a be taanga gi u fu fusutan useefi. Ma den be e si taki mi be lobi den sani di mi be e leli fu Yehofa. Mi be fusutan taki den be e meke moiti fu du den sani di den be e leli aini a Beibel, neen meke mi be e go anga den te den be e go peleiki. Baka wan pisiten mi be wani dopu. Bill dopu mi aini wan bidon na 5 september 1941. A peti wataa u be lai aini a bidon, ná pikin koo a be koo.\nMi anga wantu dofusama a wan konkelesi a Cleveland, Ohio aini 1946\nDi mi kon a osu na a gaan fakansi fu 1946, u go a wan konkelesi di be holi a Cleveland, Ohio di de na a Ameekankondee. A fosi dei, den sisa fu mi be e sikiifi sani gi mi fu yeepi mi fu sabi san den be e taki na a konkelesi. Ma du fu tu dei, mi be piisii di mi yee taki den baala be poti wan sisa di be sabi taki dofusama tongo fu yeepi den dofusama fu fusutan a konkelesi. A so mi be man fusutan a konkelesi moo bun. A sani ya be switi gi mi tuutuu.\nMI LELI TAAWAN A WAALEITI\nA pisiten di du fu Tu Goontapu Feti be kaba, a omen sama be wani soi taki den be e holibaka gi den kondee. Ma baka a konkelesi di mi go a sikoo baka, mi be poti a mi ede taki mi ná o du sani di Yehofa á lobi. Neen meke mi á be e singi gi a faaka fu a kondee moo. Mi á be e fii den fesa di den be e fii tu. Te den taa pikin be e go a keliki, mi á be e go anga den moo. Den sama fu a sikoo á be e piisii di mi bigin tyai miseefi taa fasi. Neen meke den be e du omen sani fu meke mi feele. Den be e taigi mi sani di á tuu, fu mi be sa kengi pakisei. Den sikoo pikin be e si san den sama fu a sikoo be e du anga mi, na a sani de gi mi a okasi fu peleiki gi den. Son wan fu den sikoo pikin kon a waaleiti. Wantu fu den di teke a waaleiti a Larry Androsoff, Norman Dittrick, anga Emil Schneider. Te anga now den e dini Yehofa.\nTe mi be go a wan taa foto, mi be e du san mi man fu peleiki gi taa dofusama. Di mi be de a Montreal mi go a wan peesi pe dofusama lobi go. Di mi go ape mi peleiki gi Eddie Tager, wan yonkuman di be de wan edeman fu wan kulu ogii boi. A dini Yehofa te enke a dede a yali di pasa. A be de na a dofusama kemeente a Laval aini Quebec. Mi be miti Juan Ardanez na ape tu. Leti enke den fositen Bereyasama a be e ondoosuku luku efu den sani di a be e leli be sikiifi aini a Beibel tuu (Toli 17:10, 11). A kon a waaleiti tu. A be de wan owluman a Ontario, wan peesi a Ottawa, te enke a dede.\nMi be e peleiki a sitaati na a pisiten fu 1950\nMi foloisi go a Vancouver aini 1950. Winsi fa mi lobi peleiki gi dofusama, tokuso mi nai feegete wan uman den e kai Chris Spicer. A uman ya á be dofu. Ma toku mi be peleiki gi en a sitaati. A be poti en nen fu e fende den buku fu u, boiti dati a be wani mi anga en man Gary miti. Mi go luku den a den osu. Mi be e sikiifi gi den san mi wani taki, da den be e sikiifi gi mi san den be wani taki. Baka dati mi anga den á miti moo. Baka wantu yali di mi go a wan konkelesi a Toronto, Ontario, mi foondoo di den kon gi mi odi. Na aseefi dei de Gary be o dopu. A sani de leli mi taki u mu peleiki gi ala sama bika wi á sabi efu den sama di wi o peleiki gi o teke a waaleiti.\nBaka wan pisiten mi go tan a Saskatoon baka. Di mi be de ape, neen wan uman akisi mi efu mi sa sutudeli Beibel anga den toolengi umanpikin fi en, Jean anga Joan Rothenberger. Den be e go na aseefi dofusama sikoo di mi be go. A á langa di mi sutudeli anga den, neen den bigin taigi den taa sikoo pikin san den be e leli. Bakaten feifi fu den pikin de kon a waaleiti. Wan fu den a Eunice Colin. Na a lasiti yali di mi be de na a dofusama sikoo mi anga en miti. Di mi anga en miti a gi mi wan sukuusii, neen a akisi mi efu mi anga en sa de mati.\nMi anga Eunice aini 1960 anga 1989\nDi Eunice mma kon fusutan taki a be e sutudeli Beibel, a taigi a edeman fu a sikoo, fu a du san den poi fu meke Eunice tapu anga a sutudeli di ai sutudeli. A edeman meke moiti fu tapu Eunice fu sutudeli Beibel. A teke ala den buku fi en, ma toku Eunice á gwe fika Yehofa. Di a be wani dopu, en mma anga en dda taigi en taki: „Efi i toon Yehofa Kotoigi, wi o poti yu a doo!” Di a be abi 17 yali a go tan anga wan Kotoigi osufamii. A sutudeli te enke a dopu. Bakaten neen mi anga en toow. Di u toow aini 1960 en mma anga en dda á kon na a toow fu u. Ma bakaten den be e lesipeki a biibi fu u anga a fasi fa u kiya den pikin fu u.\nYEHOFA YEEPI MI\nMi boi Nicholas anga en uman Deborah, na a Betel fu London\nFu di mi anga mi uman be dofu meke a be taanga gi u fu kiya den seibin boi fu u di á be dofu. Ma u leli den taki anga ana, a so u be man leli den a waaleiti. Den baala anga sisa be e yeepi u tu. Mi sabi ete taki wan baala anga en uman be sikiifi biifi gi u fu taigi u taki wan fu den boi fu u be kosi aini a Kownukondee Zaal. U be man yeepi a boi wanten. Fo fu den boi fu u a owluman, James, Jerry, Nicholas, anga Steven. Den anga den osufamii e dini Yehofa. Nicholas anga en uman Deborah e wooko na a beikantoo fu Ingiisikondee. Den e poti buku anga taa sani go aini dofusama tongo. Steven anga en uman Shannan e wooko na a beikantoo fu Ameekankondee. Denseefi e poti buku anga taa sani go aini dofusama tongo.\nMi boi James, Jerry, anga Steven anga den uman e holibaka gi a peleikiwooko a omen fasi aini dofusama tongo\nA tyali taki mi uman Eunice dede wan mun fosi u tapu 40 yali fu di u toow. A be abi kanker. A sani di be e gi en taanga-sikin den pisiten di a siki, na a biibi di a be e biibi taki dedesama o kon a libi baka. Mi e angii fu a dei di mi anga en o miti baka.\nFaye anga James, Jerry anga Evelyn, Shannan anga Steven\nMi kai booko mi agana aini februari 2012. Mi be sabi taki mi be e o abi yeepi fanowdu. Neen meke mi go tan anga wan fu den boi fu mi anga en uman. Nownow u de aini a dofusama kemeente fu Calgary. Mi a wan owluman ete. Disi na a fosi leisi di mi de aini wan kemeente pe den e taki dofusama tongo. San yeepi mi fu mi biibi á swaki den yali di mi be de aini Ingiisitongo kemeente? A Yehofa yeepi mi. A du san a paamisi, di a taki a o solugu den boi di ná abi dda (Psalm 10:14). Mi e gi ala den sama di sikiifi sani gi mi, den di leli mi taki anga ana, anga den sama di be yeepi mi fu fusutan san den be e taki a komakandaa daa.\nMi go na a pionili sikoo aini dofusama tongo di mi be abi 79 yali\nFosi mi á be e fusutan son sani di den be e taki. Boiti dati mi be e si enke den á sabi fa fu yeepi dofusama. Den sani ya be e meke mi be e wani gi abaa. Ma mi be e pakisei san Peitilisi be taigi Yesesi: „Masaa sama wi o go? Yu abi wowtu di e meke sama libi fu teego” (Yohanisi 6:66-68). Leti enke den taa dofu baala anga sisa di dini Yehofa wan pisiten kaba, mi leli fu abi pasensi. Mi be leli tu fu fitoow Yehofa anga en olikanisâsi. Mi fende wini di mi leli den sani ya. Nownow a omen buku de aini dofusama tongo. Mi e piisii taki mi abi a okasi fu go a komakandaa anga konkelesi di e holi aini a dofusama tongo fu Ameekan. Ai switi gi mi tuutuu fu dini Yehofa, a Moo Gaan Gadu.\nA WAKITITOLEN (ANGA SUTUDI-ARTIKEL) mei 2017


Den fasi di a yeye e meke sama abi—Lobi\nYEHOFA meke apostel Pawlesi sikiifi neigin manii di a santa yeye e meke sama abi * (Luku a maiki a ondoo.) (Galasiyasama 5:22, 23). A den manii ya Kelesten mu abi tu fu man toon „nyun sama” (Kolosesama 3:10). Leti enke fa wan bon e meke nyanyan te ai fende wataa ala yuu, a so wi o man abi den manii di Kelesten mu abi te wi e meke a santa yeye tii wi.—Psalm 1:1-3.\nA fosi manii di Pawlesi kai, a lobi. Saide lobi de taanga fanowdu? Pawlesi taki efu a á lobi taawan, da den sani di a be e du be o de „fu soso” (1 Korentesama 13:2). Ma san a lobi? San o yeepi u fu lobi taawan? Fa u sa soi ala dei taki u lobi taawan?\nSAN A LOBI?\nWinsi fa a taanga fu taki pilisisi san a lobi, tokuso Beibel e soi fa wan sama di lobi taawan e denki anga fa ai du sani. Beibel taki wan sama di lobi taawan „abi pasensi anga bun manii”. Sowan sama e „piisii anga sani di tuu”. „A abi boo anga ala sani. Ai biibi ala sani, ai howpu ala sani, ai holidoo winsi san e pasa.” Ai fii gi taawan, ai booko en ede anga taawan. Te wan sama lobi wan taawan a nai gwe fika en. Ma wan sama di á lobi taawan e dyalusu, a abi heimembee, ai du sani di á fiti, a nai booko en ede anga taawan, boiti dati a nai gi taawan paadon. Wi á mu abi den takuu manii ya, ma u mu meke moiti fu lobi taawan. Efu u lobi taawan tuutuu, ’u ná o suku wini fu u wawan’.—1 Korentesama 13:4-8.\nYEHOFA ANGA YESESI SOI U SAN A LOBI\n„Gadu a lobi” (1 Yohanisi 4:8). Ala den sani di a taki anga den sani di a du, e soi taki en na lobi. A moo gaan sani di Gadu du fu soi taki a lobi u, a di a sende en manpikin Yesesi kon a goontapu fu dede gi u. Apostel Yohanisi taki: „Na a fasi ya Gadu soi taki a lobi u di a sende a wan kodo manpikin fi en kon a goontapu, fu a sa yeepi u fu fende a libi. A lobi ya á wani taki a wi be lobi Gadu, ma neen be lobi wi. Neen meke a sende en Manpikin kon enke wan ofaandi di e tapu den sondu fu u. A ofaandi ya e meke wi anga Gadu kon bun baka” (1 Yohanisi 4:9, 10). A di Gadu lobi u meke ai gi u paadon fu u sondu. Na a sani ya meke wi abi a howpu fu libi fu teego.\nYesesi soi taki a lobi libisama. A gi en libi fu du san Gadu wani. Apostel Pawlesi taki: „Na a ’wani’ fu Gadu ya, meke u kon santa, fu di Yesesi Kelestesi gi en sikin enke wan ofaandi fu ala ten, wan leisi namo” (Hebrewsama 10:9, 10). Nawan libisama poi soi lobi moo Yesesi. A taki: „A moo gaan lobi di wan sama sa soi, a fu dede gi den mati fi en” (Yohanisi 15:13). Wi enke sondu libisama poi waka a Yehofa anga Yesesi baka? Eeye. Meke u luku fa u sa du a sani ya.\n„U MU TAN LOBI USEEFI”\nPawlesi gi wi a taanga-sikin taki: „Enke lobi pikin fu Gadu, da u mu du sani enke fa u sabi taki Gadu seefi be o du sani. U mu tan lobi useefi, leti enke fa Kelestesi be lobi u. A dede gi u. A gi en libi enke wan ofaandi di e sumee switi gi Gadu” (Efeisesama 5:1, 2). San a wani taki fu „tan lobi useefi”? A wani taki u mu soi lobi ala yuu. U nai taki a mofu namo taki u lobi taawan, ma u du e soi tu taki u lobi taawan. Yohanisi taki: „Pikin, wi á mu e taki a mofu namo taki u lobi useefi, ma u mu du sani anga wan kiin ati fu soi taki u lobi useefi” (1 Yohanisi 3:18). Wi e paati a „bun nyunsu fu a Kownukondee” fu di u lobi Yehofa anga taa sama (Mateyesi 24:14; Lukasi 10:27). Wi e soi taki u „lobi useefi” tu te wi abi pasensi, bun manii anga te wi e gi taawan paadon. Wi e du san Beibel taki. A taki: „Leti enke fa Yehofa e gi u paadon anga en hii ati, a so useefi mu gi taawan paadon tu.”—Kolosesama 3:13.\nTe u lobi wan sama, da dati á wani taki u ná o taki anga en te a du wan sani di á bun. Son mma anga dda e du ala san den pikin wani, fu di den á wani a pikin kee. Ma wan sama di lobi en pikin tuutuu, ná o du a sani ya efu a á de fanowdu. A so a de tu taki winsi fa Gadu a lobi, toku Beibel taki: „Na a sama di Yehofa lobi ai puu kaasi gi, leti enke fa wan dda e du anga wan manpikin di a lobi” (Hebrewsama 12:6). A sani ya e soi taki a de fanowdu fu poti taawan a pasi (Odo 3:11, 12). Fu di wi a sondu sama meke son leisi wi e feegete fu soi lobi. Neen meke ala u mu meke moiti fu soi lobi. Fa u sa du a sani ya? Meke u luku dii fasi fa u sa du a sani ya.\nSAN O YEEPI U FU LOBI TAAWAN?\nA fosi sani, begi Gadu en santa yeye. Na a santa yeye e yeepi sama fu abi lobi. Yesesi taki Yehofa e gi „den sama di akisi en a santa yeye” (Lukasi 11:13). Neen meke u sa biibi taki efu u begi Yehofa fu a gi u santa yeye, neen u meke moiti, a o yeepi u fu moo lobi taawan (Galasiyasama 5:16). Efu yu a wan owluman, i sa begi Yehofa en santa yeye fu a yeepi i fu soi moo lobi, te yu e koboloiki a Beibel fu yeepi taawan. Efu yu abi pikin, i sa begi Gadu fu a gi i en santa yeye te yu o yeepi den te den á tyai denseefi bun. A sani ya o yeepi i fu leli en anga lobi.\nDu fu tu sani, pakisei fa Yesesi soi taki a lobi taawan winsi den be e du ogii anga en (1 Peitilisi 2:21, 23). Te wan sama du wan sani di meke yu ati boon efuso te wan sama e libi ogii anga i, akisi iseefi taki: ’San Yesesi be o du efu a sani ya be miti en? Wan sisa den e kai Leigh taki te a akisi enseefi a sani ya, da ai fende a okasi fu denki fosi a du wan sani. A sisa ya taki: „Wan leisi wan fu den sama di mi anga en be e wooko sende wan biifi gi wan taa wookoman. A be kuutu mi. A fende taki mi nai du mi wooko bun. A sani de be hati mi tuutuu. Ma mi be akisi miseefi taki: ’Fa mi sa waka a Yesesi baka anga a sani di miti mi ya?’ Baka di mi teke ten pakisei san Yesesi be o du, mi fika a taki. Bakaten, mi kon fusutan taki a wookoman di be kuutu mi, be lai booko-ede, a be e siki tu. A so mi be kon fusutan taki kande a ná fu seefi a be wani du sani fu hati mi. Di mi pakisei fa Yesesi be e soi lobi gi taawan winsi den be e du ogii anga en, a yeepi mi fu mi soi lobi gi a wookoman ya tu.” Efu u waka a Yesesi baka, ala yuu wi o soi taawan taki u lobi den.\nDu fu dii, yu á mu e denki iseefi namo, ma i mu meke moiti fu soi lobi gi taawan. Den tuutuu bakaman fu Yesesi lobi denseefi na a fasi ya (Yohanisi 13:34, 35). Yesesi seefi be e soi a lobi ya. U sa waka neen baka. Fa a du a sani ya? A gwe fika hemel, anga „ala san a be abi” fu wi ede. A „dede” gi u tu (Filipisama 2:5-8). Efu wi e meke moiti fu lobi taawan enke Yesesi, wi o denki enke fa ai denki. Wi o du sani enke en. Wi o poti san taawan abi fanowdu a fesi tu.\nDEN WINI DI A ABI TE WI E SOI LOBI\nA omen wini a abi te wi e soi lobi. Meke u taki fu tu:\nSowtu wini wi e fende te u lobi taawan?\nWI ABI BAALA ANGA SISA A HII GOONTAPU: Winsi pe fu goontapu u go, u sabi taki den baala anga sisa fu u, o libi bun anga u. A fu di u lobi useefi meke wi e libi so. Wi e fii bun te wi e si fa baala anga sisa a hii goontapu lobi denseefi. A sani ya a wan belesi tuutuu (1 Peitilisi 5:9). Na a foluku fu Gadu wawan poi soi a lobi ya.\nFREIDE: Efu wi „abi boo anga taawan” wi o man „libi na a wan” anga den (Efeisesama 4:2, 3). Wi e si taki a foluku fu Gadu e libi na a wan, te u go a komakandaa, kelen-komakandaa anga konkelesi. I nai teke en fu bigi te i luku a fasi fa wi e libi na a wan aini a goontapu ya noh? (Psalm 119:165; Yesaya 54:13) Te wi e libi na a wan anga taawan, wi e soi taki u lobi den tuutuu. A sani ya e meke Yehofa piisii.—Psalm 133:1-3; Mateyesi 5:9.\n„LOBI E GI SAMA TAANGA-SIKIN”\nPawlesi taki: „Lobi e gi sama taanga-sikin” (1 Korentesama 8:1). San a sani ya wani taki? Son sama e kai 1 Korentesama kapitel 13, a „A psalm fu lobi”. A tekisi ya e soi fa lobi e gi sama taanga-sikin. Lobi e booko en ede anga san taawan abi fanowdu (1 Korentesama 10:24; 13:5). Fu di wan sama di abi lobi e denki fosi a du sani, fu di ai booko en ede anga taawan, a abi pasensi anga bun manii. Ai meke osufamii lobi denseefi. A sani ya o meke a kemeente libi na a wan tu.—Kolosesama 3:14.\nA omen fasi de fa u sa soi taawan taki u lobi den. Ma a lobi di u lobi Gadu na a moo gaan lobi di de. Saide? Bika a di u lobi Gadu meke u man libi na a wan anga taawan. Na a sani ya e meke sama fu ala nasi, tongo anga foluku e dini Yehofa „makandaa” (Sefanya 3:9). Meke u meke moiti fu soi a moin fasi ya ala dei, di a santa yeye fu Gadu e meke sama abi.\n^ paragraaf 2 Disi na a fosiwan fu den neigin artikel di e taki fu den fasi di a santa yeye e meke sama abi.